

	
EELNÕU

Töövaidluse lahendamise seaduse muutmise seadus

§ 1. Töövaidluse lahendamise seaduse muutmine

Töövaidluse lahendamise seaduses tehakse järgmised muudatused:

1) paragrahvi 7 lõiked 4–6 tunnistatakse kehtetuks;

2) seadust täiendatakse §-dega 71–74 järgmises sõnastuses:

„§ 71. Töövaidluskomisjoni juhataja värbamine

(1) Töövaidluskomisjoni juhataja ametikohale kandideerija vastavust käesoleva seaduse § 7 lõike 2 punktides 2–4 sätestatud nõuetele võib hinnata vestluse, kaasuse lahendamise ülesande ja testidega.

(2) Töövaidluskomisjoni juhataja ametikohale kandideerija vastavust nõuetele hindab hindamiskomisjon.

(3) Töövaidluskomisjoni juhataja ametikoha nõuetele vastavuse hindamise ning hindamiskomisjoni moodustamise ja töö korra kehtestab valdkonna eest vastutav minister määrusega.

§ 72. Alustava töövaidluskomisjoni juhataja juhendamine ja hindamine

(1) Tööinspektsioon määrab alustavale töövaidluskomisjoni juhatajale ametis olevate töövaidluskomisjoni juhatajate seast mentori üheks kuuks ametikohale asumisest arvates. Vajaduse korral võib mentori ettepanekul mentorluse perioodi pikendada kuni nelja kuuni. Töövaidluskomisjoni juhataja määratakse mentoriks tema nõusolekul. Mentoriks nimetatud töövaidluskomisjoni juhatajale makstakse mentorluse perioodi eest lisatasu 5 protsenti ametipalgast.

(2) Mentor annab Tööinspektsioonile alustava töövaidluskomisjoni juhataja kohta kirjaliku hinnangu mentorlusperioodi lõpuks. Kui mentori antud hinnangust nähtub, et töövaidluskomisjoni juhataja ei vasta ametikoha nõuetele, võib Tööinspektsiooni peadirektor või tema volitatud isik teha valdkonna eest vastutavale ministrile ettepaneku vabastada töövaidluskomisjoni juhataja ametist avaliku teenistuse seaduse § 95 alusel ametikoha nõuetele vastamata jätmise tõttu.

§ 73. Töövaidluskomisjoni juhataja koostöövestlus ja koolitused

(1) Tööinspektsioon peab vähemalt üks kord aastas töövaidluskomisjoni juhatajaga koostöövestluse, mille käigus arutatakse töövaidluskomisjoni juhataja koolitusvajadust ja töötingimusi. Koostöövestluse tulemus vormistatakse kirjalikku taasesitamist võimaldavas vormis.

(2) Tööinspektsioon selgitab igal aastal välja töövaidluskomisjoni juhatajate koolitusvajaduse ning koostab töövaidluskomisjoni juhatajate ning Majandus- ja Kommunikatsiooniministeeriumi arvamust arvestades koolituskava, milles märgib kohustuslike koolituste mahu.

(3) Koostöövestluse pidamise ja koolituste korraldamise korra kehtestab Tööinspektsioon.

§ 74. Töövaidluskomisjoni juhataja ametist vabastamine

(1) Majandus- ja Kommunikatsiooniministeerium võib põhjendatud kahtluse korral teha käesoleva seaduse § 71 lõikes 2 nimetatud hindamiskomisjonile ettepaneku hinnata töövaidluskomisjoni juhataja vastavust ametikoha nõuetele.

(2) Hindamiskomisjon võib anda töövaidluskomisjoni juhatajale soovitusi oskuste ja teadmiste täiendamiseks või teha valdkonna eest vastutavale ministrile ettepaneku vabastada töövaidluskomisjoni juhataja ametist.

(3) Enne ametist vabastamise üle otsustamist võib hindamiskomisjon hinnata töövaidluskomisjoni juhataja teadmisi, kohustades teda tegema testi või kaasuse lahendamise ülesannet.

(4) Hindamiskomisjoni ettepanekul vabastatakse töövaidluskomisjoni juhataja ametikohalt avaliku teenistuse seaduse § 95 alusel ametikoha nõuetele vastamata jätmise tõttu.“.

§ 2. Seaduse jõustumine

Käesolev seadus jõustub 2027. aasta 1. jaanuaril.

